CELEX: 62011CN0608
Language: lt
Date: 2011-11-25 00:00:00
Title: Byla C-608/11 P: 2011 m. lapkričio 25 d. Land Wien pateiktas apeliacinis skundas dėl 2011 m. rugsėjo 20 d. Bendrojo Teismo (šeštoji kolegija) priimtos nutarties byloje T-267/10 Land Wien prieš Europos Komisiją

28.1.2012   
            
            
               LT
            
            
               Europos Sąjungos oficialusis leidinys
            
            
               C 25/43
            
         
      2011 m. lapkričio 25 d.Land Wien pateiktas apeliacinis skundas dėl 2011 m. rugsėjo 20 d. Bendrojo Teismo (šeštoji kolegija) priimtos nutarties byloje T-267/10 Land Wien prieš Europos Komisiją
      
      (Byla C-608/11 P)
      (2012/C 25/80)
      Proceso kalba: vokiečių
      
         Šalys
      
      
         Apeliantė: Land Wien, atstovaujama advokato W.-G. Schärf
      
         Kita proceso šalis: Europos Komisija
      
         Apeliantės reikalavimai
      
      Apeliantė prašo
      Europos Sąjungos Teisingumo Teismo pakeisti 2011 m. rugsėjo 20 d. Bendrojo Teismo (šeštoji kolegija) nutartį byloje T-267/10 taip, kad būtų visiškai atsižvelgta į visus reikalavimus, ir priteisti iš Europos Komisijos bylinėjimosi pirmojoje ir antrojoje instancijose išlaidas.
      
         Apeliacinio skundo pagrindai ir pagrindiniai argumentai
      
      Apeliacinis skundas pateiktas dėl 2011 m. rugsėjo 20 d. Bendrojo Teismo nutarties, kuria šis teismas atmetė ieškovės ir apeliantės ieškinį, kuriuo iš esmės prašoma panaikinti 2010 m. kovo 25 d. Komisijos sprendimą nebenagrinėti ieškovės skundo dėl Mochovce (Slovakijos Respublika) branduolinės jėgainės trečiojo ir ketvirtojo blokų plėtros projekto ir pripažinti Komisijos neveikimą, kaip tai suprantama pagal SESV 265 straipsnį, nes ieškovei nebuvo perduoti visi su šiuo projektu susiję pageidaujami dokumentai ir taip buvo pažeistas 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (1).
      Bendrasis Teismas pažeidė Euratomo sutartį, nes aiškino ją ne pagal Lisabonos sutartį. Bendrasis Teismas nepripažino, kad Lisabonos sutartyje pagrindinių teisių chartijos 42 straipsnyje minima teisė susipažinti su dokumentais pripažįstama teise, kurią galima ginti teisme ir kuria apeliantė gali tiesiogiai remtis norėdama gauti iš Komisijos visą jos turimą informaciją apie Mochovce branduolinės jėgainės plėtrą.
      Priešingai nei mano Bendrasis Teismas, Komisijos laiškas, kuriame ji pateikė atsakymą į ieškovės ir apeliantės užklausą, yra sprendimas, kurį galima ginčyti, kaip jis suprantamas pagal SESV 263 straipsnį. Tai matyti iš nusistovėjusios Teisingumo Teismo praktikos ir ypač iš 1981 m. lapkričio 11 d. Sprendimo IBM, 60/81.
      
         (1)  OL L 145, p. 43; 2004 m. specialusis leidimas lietuvių k., 1 sk., 3 t., p. 331.